Man vermoor glo eksmeisie, neem eie lewe by Instituut vir DowesArgieffoto: Kent Williamson ŉ Gewese student aan die Nasionale Instituut vir Dowes (NID) op Worcester in die Wes-Kaap het vroeg Dinsdagoggend na bewering ŉ vrouestudent in haar koshuiskamer voor medestudente doodgesteek voordat hy sy eie lewe geneem het. Cobus van Deventer, uitvoerende hoof van die NID, sê in ŉ mediaverklaring die vrouekoshuis van die instituut se opleidingsentrum was “volgens normale veiligheidsprosedures” gesluit, maar ŉ 23-jarige man het in die vroeë oggendure toegang verkry deur ŉ ruit in die ontspanningslokaal te breek. Van daar is hy na ŉ 21-jarige student se kamer, waar hy haar na bewering om die lewe gebring het deur haar talle meswonde toe te dien. Daarna het hy sy eie lewe geneem. Van Deventer sê die gewese student het ŉ bedreiging vir die ander vyf vroue in die kamer ingehou. “Die man was ŉ student aan NID Opleiding, maar het onlangs die kampus verlaat ná tugprosesse wat gevolg is,” sê Van Deventer. “Hy het na bewering die naweek by ŉ vriend op Worcester kom kuier.” Van Deventer sê die motief vir die moord is nog onbekend, maar spruit blykbaar uit die feit dat hul verhouding beëindig is, vermoedelik deur die vrouestudent. “Albei se ouers is reeds in kennis gestel en personeel en medestudente by die opleidingseenheid ontvang reeds traumaberading,” sê Van Deventer. “Ons NID-kampusgemeenskap is geskok deur die voorval en elkeen se hart gaan uit na die familie en vriende van die twee mense wat hul lewe verloor het.” Lt.kol. André Traut, Wes-Kaapse polisiewoordvoerder, sê die polisie ondersoek die voorval.